钦定古今图书集成/理学汇编/学行典/第084卷 > 朱子大全集 > 《答刘仲升》
## 钦定古今图书集成/理学汇编/学行典/第084卷 > 朱子大全集 > 《答刘仲升》

“别纸所示季章议论，殊不可晓，恐不至如此之谬。却
是仲升听得不分明，记得不子细，语脉闲转，却他本
意。不然，则真非吾之所敢知矣。”大抵学问专守文字，
但务存养者，即不免有支离昏惰之病。欲去此病，则
又不免有妄意躐等悬空杜撰之失。而平日不曾子
细玩索义理，不识文字血脉，别无证佐考验，但据一
“时自己偏见，便自主张，以为只有此理，更无别法；只
有自己，更无他人；只有刚猛剖决，更无温厚和平；一
向自以为是，更不听人说话。”此固未论其所说之是
非，而其粗厉激发，已全不似圣贤气象矣。季章意思
正是如此。若只解《义》有差，下字不稳，犹未为深害。却
是人心道心，“思理”“思事”等说，大段害事。若如其言，即
是四端之发皆属人心，而顽然不动者方是道心。所
谓格物者，只是分别动与不动，而不复计其动之是
否矣。此于体道之要，入德之门，皆有所妨，决然不是
道理无疑。但如仲升，则又堕在支离昏惰之域，而所
以攻彼者未必皆当于理，彼等所以不服，亦不可不
自警省，更就自己身心上做工夫，凡一念虑，一动作，
便须著实体认，此是天理耶，是人欲耶？子细辨别，勇
猛断置，勿令差误。观书论理，亦当如此剖判，自然不
至似前悠悠度日矣。所论《语》《孟》两条，亦似未安。此等
处，且玩索见在意趣，不须如此立说，枉费心力也。